ดาวโจนส์ร่วง-น้ำมันลง-ทองพุ่ง
หุ้นดาวโจนส์ปิดลบ 157.51 จุด นักลงทุนกังวลหลายปัจจัยลบ ด้านราคาน้ำมัน ลดลง 38 เซนต์ ขณะที่ทองคำพุ่ง 11.90 ดอลลาร์
31 ต.ค. 2563

ดัชนีเฉลี่ยอุตสาหกรรมดาวโจนส์ปิดที่ 26,501.60 จุด ลดลง 157.51 จุด หรือ -0.59%, ดัชนี เอสแอนด์พี 500 ปิดที่ 3,269.96 จุด ลดลง 40.15 จุด หรือ -1.21% และดัชนีแนสแดค ปิดที่ 10,911.59 จุด ลดลง 274.00 จุด หรือ -2.45%
ดัชนีดาวโจนส์ตลาดหุ้นนิวยอร์กปิดลบเมื่อวันที่ 30 ต.ค. นักลงทุนเทขายหุ้นเทคโนโลยีรายใหญ่ต่างๆ หลังจากการเปิดเผยผลประกอบการที่น่าผิดหวัง นอกจากนี้ นักลงทุนยังวิตกเกี่ยวกับจำนวนผู้ติดเชื้อโควิด-19 ที่เพิ่มขึ้นสูงเป็นประวัติการณ์ และความกังวลเกี่ยวกับผลการเลือกตั้งประธานาธิบดีสหรัฐที่จะมีขึ้นในวันที่ 3 พ.ย.นี้
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนธันวาคม ลดลง 38 เซนต์ หรือ 1.1% ปิดที่ 35.79 ดอลลาร์/บาร์เรลขณะที่ สัญญาน้ำมันดิบเบรนท์ (BRENT) ส่งมอบเดือนธ.ค. ลดลง 19 เซนต์ หรือ 0.5% ปิดที่ 37.46 ดอลลาร์/บาร์เรล
ราคาทองคำตลาดโคเม็กซ์งวดส่งมอบเดือนธันวาคมเพิ่มขึ้น 11.90 ดอลลาร์ หรือ 0.64% ปิดที่ 1,879.90 ดอลลาร์/ออนซ์